Pia Christmas-Møller (KF), 2007-04-12:
Som replik til det sidste, den forrige ordfører var inde på, må jeg lige minde hr. Messerschmidt om, at der faktisk blev reageret på den danske delegations vegne på Alcee Hastings' melding i Muhammedsagen.
Så det er ikke korrekt, at der ikke blev taget skridt i den konkrete situation.
Der er allerede nu blevet sagt meget om regeringens redegørelse.
Jeg vil også kvittere for, at vi har fået en god, sober redegørelse, som giver et udmærket overblik over de forskellige opgaver og udfordringer, som organisationen arbejder med netop i disse år.
OSCE's helt overordnede opgave består jo i at fremme fred og sikkerhed, demokrati, menneskerettigheder, retsprincipper og god regeringsførelse.
Og det er med stor tilfredshed, at jeg kan notere, at den danske regering har arbejdet målrettet for at fastholde organisationens fokus på netop disse grundlæggende opgaver.
Vi Konservative vil gerne benytte denne lejlighed til at opfordre til, at man fortsat står fast på denne kurs.
Organisationens berettigelse er at finde i disse grundlæggende værdier, simpelt hen.
Hvis vi accepterer en udvanding af både værdierne og af aktivitetsfeltet i form af for stor spredning, ender det hele med, at organisationen bliver en løs snakkeklub, som ingen tager alvorligt.
Den åbne dialog er og skal være det primære redskab i kampen for at omsætte de fælles og bærende værdier til konkret praksis.
Konkret har OSCE søgt at fremme disse værdier gennem bl.a. 18 feltmissioner, hvor ca. 3.000 medarbejdere yder en praktisk indsats i dagligdagen, bl.a. gennem forebyggelse og bilæggelse af konflikter og genopbygning samt via valgobservationer.
OSCE's rolle i valgobservationer er en selvstændig og meget vigtig funktion, som desværre har været under pres i de seneste år, ikke alene fra andre aktører som Europarådet og EuropaParlamentet og heller ikke alene på grund af interessekonflikter internt i medlemskredsen med Rusland i spidsen, men desværre også på grund af intern uenighed mellem OSCE's kontor for demokratiske institutioner og menneskerettigheder, det såkaldte ODIHR, og samme organisations parlamentariske afdeling, såkaldte Parliamentary Assembly.
Jeg har med glæde noteret, at det er et selvstændigt budskab i regeringens redegørelse, at man fra dansk side lægger vægt på det potentiale, der ligger i OSCE's parlamentariske afdeling, og at man aktivt søger at fremme et tæt samarbejde mellem regeringsdelen og den parlamentariske del i OSCE.
Det vil jeg gerne virkelig stærkt opfordre til at man fortsætter med.
For der er behov for at se mulighederne i et konstruktivt parløb, og det er af stor betydning for også fremover at have både troværdighed, styr ke og gennemslagskraft i valgobservationsopgaven.
Det spanske formandskab er nu gået aktivt ind i forsøget på en løsning af konflikten.
Det er godt.
Der har været et vellykket, i hvert fald positivt, møde mellem præsidenten for OSCE Parliamentary Assembly, Göran Lennmarker, og den spanske udenrigsminister, Moratinos, den 6. marts.
Moratinos har udpeget en ambassadør som en slags mægler i konflikten.
Vi afventer med forventning forløbet af valgobservationen i Armenien her i maj.
Det må ligesom være prøvestenen for, om vi er inde i en god proces, og om vi er på rette spor.
OSCE blev som organisation født i og ud af en brydningstid, og nu kan man sige, at organisationen i sig selv er i en brydningsfase.
At vi er mange både demokrater på tværs af partiskel og borgere på tværs af landeskel og verdensdele, der er afhængige af, at der er en god dialog på tværs af landegrænser, på tværs af historiske grænser, på tværs af historiske interesser, på tværs af et land, er hævet over enhver tvivl set med mine øjne.
Derfor har vi alle sammen, når det kommer til stykket, en grundlæggende interesse i at bidrage til, at organisationen OSCE, både for så vidt angår regeringsdelen og for så vidt angår den parlamentariske del, får en succesrig fremtid.
Her må man holde fast i det, der er kerneopgaven, og ikke lade sig mislede af kortsigtede hensyn og interesser.